Vruntliken grot tovoren mit begheringhe veles guden. Ik bidde jw to wetende, ersamen heren, borghermeystere unde radmen der stad Revall, dat ik juwe werdicheyt bidde vruntliken my uttoghunnende to myner behoff by dessem boden, her Jacob Blodowen, wat kabelgarns, also he jw muntliken wol berichtende wert; welk ik gerne jeghen jw vorschulden wil in sodan eynem geliiken edder an eynem groteren. Hiir begere ik juwe bescrevene antwarde van, wes ik juwer werdicheyt hiirvan geneten kan. Hiirmede bevele ik juwe erwerdicheyt Gode deme almechtighen to langen salighen tiiden. Gescreven uppe Rasaborgh an unses heren hemmelvart dage. Otto Pogwisch, ritter, hovetman uppe Rasaborg. Adress: Den erwerdighen, bescheydenen heren, den borghermeysteren unde den radmannen der stad Revall, kome desse breff mit werdicheyt.